ลีสซิ่งดี๊ด๊ารับรถคันแรก
เช่าซื้อตีปีกขยายรับรถคันแรกไม่มีกำหนด ปล่อยกู้กระฉูดพุ่งแตะ 1.1 ล้านล้านบาท เลิกแข่งราคา หนุนรายได้เพิ่ม
2 ส.ค. 2555

เช่าซื้อตีปีกขยายรับรถคันแรกไม่มีกำหนด ปล่อยกู้กระฉูดพุ่งแตะ 1.1 ล้านล้านบาท เลิกแข่งราคา หนุนรายได้เพิ่ม




นายอิสระ วงศ์รุ่ง ประธานกรรมการสมาคมธุรกิจเช่าซื้อไทย และประธานกรรมการบริหาร บริษัท ลีสซิ่งกสิกรไทย เปิดเผยว่า จากนโยบายของรัฐบาลที่ได้ขยายระยะเวลารับรถคันแรกออกไปไม่มีกำหนด ทำให้ส่งผลดีต่ออุตสาหกรรมที่เกี่ยวข้องกับรถยนต์ทั้งหมด และต่อเนื่องจากปีนี้ไปจนถึงปี 2556 
ทั้งนี้ คาดว่ายอดปล่อยสินเชื่อเช่าซื้อทั้งระบบในปีนี้จะอยู่ที่ 8.9 แสนล้านบาท เพิ่มขึ้น 47% เมื่อเทียบกับปี 2554 อยู่ที่ 6 แสนล้านบาท และคาดว่าในปี 2556 จะเพิ่มเป็น 1.13 ล้านล้านบาท เพิ่มขึ้น 27% เมื่อเทียบกับปี 2555 
“ขณะนี้ทางศูนย์วิจัยกสิกรไทยเองก็ได้ปรับประมาณการยอดขายรถยนต์ในปีนี้ใหม่ จากเดิม 1.2 ล้านคัน เป็น 1.28-1.35 ล้านคัน จึงทำให้ยอดสินเชื่อเช่าซื้อโดยรวมโตตามไปด้วย ขณะเดียวกันการแข่งขันด้านดอกเบี้ยก็ลดลงหรือแทบจะไม่ต้องแข่งขันกันเลยก็ว่าได้ เพราะเมื่อเค้กก้อนใหญ่ขึ้น ทุกคนก็กินอิ่มอยู่แล้ว ซึ่งคาดว่าในปีนี้ส่วนของลีสซิ่งกสิกรไทยเองก็จะมีรายได้เพิ่มอีกไม่ต่ำกว่า 100 ล้านบาท” นายอิสระ กล่าว 
นายอัครนันท์ ฐิตสิริวิทย์ กรรมการผู้จัดการ บริษัท ลีสซิ่งกสิกรไทย กล่าวว่า ในช่วงครึ่งปีหลังนี้บริษัทได้ปรับกลยุทธ์ใหม่ เพื่อสร้างผลตอบแทนด้านดอกเบี้ยให้ดีขึ้น โดยเฉพาะสินเชื่อรถกระบะที่จะเพิ่มสัดส่วนการปล่อยสินเชื่อจากปัจจุบันอยู่ที่ 19% เป็น 35% และรถเก๋งจากปัจจุบันอยู่ที่ 81% ก็ปรับลดลงมาอยู่ที่ 65% 
นอกจากนี้ ในส่วนของสินเชื่อรถเก๋ง ก็จะเพิ่มสัดส่วนการปล่อยสินเชื่อให้กับรถอีโคคาร์เป็น 30% จากปัจจุบันอยู่ที่ 19% ส่วนรถที่ไม่ใช่อีโคคาร์ก็ปรับลดลงมาอยู่ที่ 70% จากปัจจุบันอยู่ที่ 81% 
ขณะที่ในช่วง 7 เดือนแรกของปีนี้ บริษัทมีกำไรแล้ว 247 ล้านบาท และคาดว่าช่วงเวลาที่เหลือของปีจะมีกำไรดีกว่าช่วงครึ่งปีแรกที่มีกำไร 210 ล้านบาท ปล่อยสินเชื่อใหม่ได้ 4.18 หมื่นล้านบาท เพิ่มขึ้นจากช่วงเดียวกันของปีก่อน 50% แบ่งเป็นสินเชื่อเช่าซื้อและสินเชื่อเช่าใช้รถใหม่ 2.19 หมื่นล้านบาท เพิ่มขึ้น 30% และสินเชื่อผู้แทนจำหน่ายรถยนต์ 1.99 หมื่นล้านบาท เพิ่มขึ้น 82% ขณะที่ยอดสินเชื่อคงค้างอยู่ที่ 7.51 หมื่นล้านบาท เพิ่มขึ้นจากครึ่งปีแรกของปีที่แล้ว 24% และสินเชื่อที่ไม่ก่อให้เกิดรายได้ หรือเอ็นพีแอล อยู่ที่ 0.87% ดีกว่าเป้าที่ตั้งไว้ที่ 1.18% 
อย่างไรก็ตาม ได้ปรับเป้าสินเชื่อในปีนี้ใหม่เป็น 8 หมื่นล้านบาท จากเป้าเดิมที่ตั้งไว้ 5.99 หมื่นล้านบาท เนื่องจากตลาดรถยนต์ยังเติบโตอย่างต่อเนื่องจากปัจจัยบวกของนโยบายคืนภาษีรถคันแรก ขณะที่สินเชื่อคงค้างยังตั้งเป้าเท่าเดิมที่ 8.15 หมื่นล้านบาท